Солунска краљевина је једна од крсташких држава насталих након пада Цариграда у руке крсташа 1204. године. Након пада Византије очекивало се да ће вођа Четвртог крсташког похода, Бонифације Монфератски, постати нови латински цар. Ипак, дужд Енрико Дандоло и млетачке власти сматрале су да је Бонифације превише повезан са обореним византијским властима. Његов брат Конрад, јерусалимски краљ, био је у родбинским везама са свргнутом византијском царском династијом. Прави разлог што Бонифације Монфератски није добио титулу латинског цара био је тај што су Млечани знали да тако јаку личност нису могли лако контролисати. Стога су одржани избори на којима је Бонифације прегласан. Нови латински цар постао је Балдуин I (1204-1205).